Imtella' Awwissu 18, 2021 Rapport: Claire Preca Taroum Direttriċi ta' kumpanija rrakkontat ma' TVM id-diffikultajiet li għaddiet minnhom sakemm spiċċat f'din il-kariga għolja. Sabrina Agius qalet li kellha sitwazzjonijiet tul il-karriera tagħha li meta ma qablitx ma' min jimpjegaha u ma qagħditx għal ċerti affarijiet swielha l-post tax-xogħol u fissret kif hi kienet vittma ta' fastidju sesswali u diskriminazzjoni fuq il-post tax-xogħol. Il-Kummissarju għall-Promozzjoni tal-Ugwaljanza Renee Laiviera qalet li mhux faċli li persuna tirrapporta dawn it-tip ta' każi minħabba l-biża' li jitlef xogħlu, iżda saħqet li dan huwa reat. Bejn 38% u 50% tan-nisa minn 15-il sena 'l fuq jispiċċaw vittmi ta' fastidju sesswali jew xi tip ta' diskriminazzjoni fuq il-post tax-xogħol. Dan jirriżulta minn statistika miġbura mill-Kummissjoni Nazzjonali għall-Promozzjoni tal-Ugwaljanza, l-NCPE, li tirċievi bosta rapporti matul is-sena ta' dawn il-każi biex jiġu investigati. Sabrina Aguis hija direttriċi ta' kumpanija li sabet bosta ostakli sakemm laħqet f'din il-kariga. "Iva, harassment iltqajt miegħu f'diversi sitwazzjonijiet kemm issa u anke qabel u l-kwistjoni dejjem tkun 'għax inti mara' jiġifieri jekk inti mara awtomatikament ifisser li għandek inqas għarfien… iltqajt ma' ċertu ċirkostanzi anke li 'jiena ħa nagħtik xi ħaġa imma inti trid tagħtini xi ħaġa lura'. Ġejt sfurzata xi kultant fejn 'isma ilbes sew ta' jew oqgħod attenta x'tilbes ħalli żgur nieħdu dak li hemm bżonn. Jiena ma nħossx li rrid nilbes provokattiv biex nieħu li rrid." Sabrina Agius qalet lil Television Malta li saħansitra kien hemm żmien meta għax ma qablitx u ma qagħditx għal ċerti affarijiet swielha l-post tax-xogħol. "Ġejt mhedda li jekk ma nagħmilx ċertu affarijiet se nitkeċċa mix-xogħol u tkeċċejt mix-xogħol. Hemm bniedem partikolari li għadu jsegwini sal-ġurnata tal-lum. Meta bniedem jibda jibgħatlek messaġġi u ma jieqafx dak huwa fastidju. Inħoss li huwa d-dmir tiegħi biex nipproteġi lili nnifsi ma nibżax inċempel lill-pulizija għax importanti li l-mara ma tibżax titkellem f'dawn is-sitwazzjonijiet." Il-Kummissarju għall-Promozzjoni tal-Ugwaljanza Renee Laviera spjegat ma' TVM li kulħadd jista' jkun vittma ta' fastidju sesswali u li mhux daqsekk faċli li wieħed jirrapporta minħabba l-biża'. Fosthom semmiet li f'ċerti każi l-vittmi ma jigux emmnuti u jirriskjaw li jispiċċaw bla xogħol. "Ħafna nies jaħsbu li huma nisa żgħar, gustużi, li jilbsu b'ċertu mod li jiġu ffastidjati fuq il-post tax-xogħol. Din hija kwistjoni ta' poter u kontroll. Issa għaliex huwa aktar faċli maż-żgħar, aktar faċli magħhom għax ma jkunux jafu d-drittijiet tagħhom biżżejjed. Ma jkunux jafu kif iġibu ruħhom u x'inhu aċċettabbli. Dawn huma każijiet sensittivi ħafna." Is-Sinjura Laiviera ssostni li huwa ta' importanza kbira li min jgħaddi minn dawn is-sitwazzjonijiet ma jiddejjaqx jitkellem mal-NCPE stess b'kunfidenzjalità. Hija spjegat kif l-NCPE tkun tista' tagħti l-għajnuna meħtieġa u f'każ li tinstab biżżejjed evidenza, il-każ jgħaddi għand il-Pulizija. Fakkret illi dawn huma reati kriminali li l-Kummissjoni ilha tisħaq fuqhom, tant li tagħti taħriġ kontinwu fuq il-postijiet tax-xogħol biex jiġu evitati sitwazzjonijiet ta' fastidju sesswali jew diskriminazzjoni fuq il-post tax-xogħol.